## L’Institut Valencià de Cultura celebra el Dia del Cant d’Estil en la ciutat de València

*** El diumenge 5 d’octubre tindrà lloc esta tradicional celebració amb una actuació itinerant des de l’edifici Rialto de València
* El Dia del Cant Valencià d’Estil conclourà amb una actuació en el Centre del Carme Cultura Contemporània, amb entrada lliure**

L’Institut Valencià de Cultura celebrarà, este diumenge, el Dia del Cant Valencià d’Estil, una festivitat que se celebra en la ciutat de València des de 1998 i que reunix alguns dels màxims exponents d’este gènere musical popular.

Les activitats començaran amb una actuació itinerant en l’edifici Rialto de València a les 16:30 hores, per a concloure amb una actuació, a les 19:00 hores, en l’escenari del claustre gòtic del Centre del Carme Cultura Contemporània, amb el públic assegut i amb entrada lliure.

En la jornada, un grup de cantadores i cantadors mostraran totes les variants del cant d’estil i les *albaes* de l’Horta, que sempre han sigut presents en la vida quotidiana, tant en moments especials i de celebració com en activitats habituals com el treball, i són manifestacions de la música tradicional valenciana que es reivindiquen mitjançant estes activitats.

Al cant d’estil i les *albaes* es comptarà amb Paqui Gijón, *Paquita la del Pedralbí*; Maria Amparo Hurtado; Noèlia Llorens, *Titana*; Marian Salido, *Marian de Gandia*; Inma Pérez, de Rafelbunyol; Blanca Lacalle; Xavier Benedito, *Xavi de Bétera*; Emilio Luis, *Emilio del Puig*; Jonatan Penalba, de l’Alcúdia; Raül Luis, *Raül del Puig*; Pepe Sevilla, d’Almenara. Com a versadors, Fernando Ferrer, *Fernando el Rallat*, i Gabriel Elena, *Gabriel de Sueca*.

Com a acompanyament instrumental actuaran els músics de vent Víctor Gámez, trombó; Enrique Doménech, clarinet, i Carlos Sánchez, trompeta. També es comptarà amb la corda pinçada de Pep Juste, guitarró; i les guitarres de Julián Romero i Juanjo Andrada. Es comptarà també amb el Grup de Dolçainers i Tabaleters de la Degollà, d’Alcoi. La coordinació i documentació de les jornades ha anat, un any més, a càrrec de Jordi Reig.

**Cant d’estil**

La funcionalitat primitiva i original tant del cant d’estil com de les *albaes* era la de ser utilitzades en les rondes, aquells passejos informals pels carrers en què la música i el cant donaven substància a sentiments aduladors, amorosos i galants (a vegades també grollers) dirigits a núvies, festers o autoritats en general.

Durant el segle XIX i el començament del XX, les rondes, en què es cantava de manera espontània amb permís de l’autoritat o no, eren una activitat festiva molt freqüent en els pobles no massa grans i en l’àmbit rural.

Fecha: 04/10/2025